
En lokalhistorisk samling med fortællinger


skrevet og fortalt af tidligere og nu boende


personer med relationer til


Vendsyssel


Husk: Det, der sker i dag,


er historie i morgen


og sker det lige omkring os,


er det LOKALHISTORIE






Forord


TAK


Jeg skylder en stor TAK til alle, der har bidraget med indlæg, historier, levnedsbeskrivelser, billeder m.m. til dette bogværk, som jeg har navngivet ”Blandede ”Historier fra Vendsyssel” – Bind 10”.


Det glæder mig også, at du har købt bogen. Jeg håber, den vil leve op til dine forventninger.


Det er en stor glæde for mig, at disse fortællinger bliver gemt i bogform. Næsten alle har en historie at fortælle og det skal gøres inden det er for sent. Derfor er jeg specielt glad for den første historie i bind 1 på side 8 der nemlig fortæller om historien der aldrig blev fortalt.


God Læselyst


De bedste hilsner - Jens Otto

Sangen nedenfor skrevet af nu afdøde salmedigter og højskolelærer Jens Rosendal, Ballum, Sønderjylland, født og opvokset i Vendsyssel.


Melodi: Poul Erik Jensen, Ø. Brønderslev, musiker og dirigent

Der var et tæt samarbejde mellem mandskoret Frejdig`s dirigent og Jens Rosendal. Poul Erik spillede til Rosendals sange og salmer, når han var på turne med foredrag i Vendsyssel.









En skøn Vendsyssel sang:

Store Frydenstrand


FANGEN DER DRAK ARRESTFORVAREREN FULD

Denne lille historie er fortalt tilbage i 1928, men strækker sig endnu længere tilbage i tiden.


Fortællingen omhandler gården ”Store Frydenstrand”, der efter mine oplysninger blev nedrevet i 1975.


Gården ”Store Frydenstrand”, Frederikshavn var for mange, mange år siden politigård, hvor dommeren og arrestforvareren boede.


Så her var selvfølgelig byens arrester, som var nogle underjordiske celler med stengulv, mørke og uhyggelige.


De har formodentligt allerede gjort tjeneste som fængsler i fæstningen Fladstrands tid, og mindede mest af alt om middelalderens torturkamre.


Cellerne eksisterede i 1928, men gjorde da kun tjeneste som almindelige kælderrum.


Her residerede i sin tid en arrestforvarer, som holdt meget af en høj snaps. Dette benyttede en fange sig af.


Han havde lidt penge hos sig, og han fik arrestforvareren til at gå op i byen og købe brændevin.


Da han arrestforvareren vendte tilbage med brændevinen, begyndte han at drikke sammen med fangen.


Fangen passede naturligvis på ikke selv at få for meget, men det varede ikke længe, før arrestforvareren var rygendes fuld.


Da dette resultat var opnået, sprang fangen op ad trappen, og låste arrestforvareren inde.


Han henvendte sig nu ved døren til herrefogedens køkken, og meldte her, at hvis de savnede arrestforvareren, så lå han pærefuld nede i en af cellerne i kælderen.


Derefter forsvandt han uden at efterlade sig noget spor.


Mikkel Nielsen Historier - februar 2025


Billedet er lånt hos Arkiv.DK.









Gymnastik, Højskole og Verdenshold


af Johannes Bjerre


Mimersvej 5, Brønderslev

1950 – 1985 Tiden inden Brønderslev Jeg er født i 1950 på landet i Mejrup øst for Holstebro, yngste blandt 4 søskende. Vi tog del i hverdagen, alle var engageret i det frivillige foreningsarbejde på alle planer, derudover efterskole, landbrugsskole og højskole. Far sad i sogneråd, skolekommission og menighedsrådet for frimenighedskirken i Holstebro og bestred det sidste sognefogedembede. Dog blev min bane lidt anderledes end de 3 ældre søskende, da jeg fortsatte skolegangen med realeksamen og studentereksamen – og i hele perioden dyrkede jeg min store interesse for gymnastik på højt plan som aktiv og som instruktør.


Student og nu 12 mdr. værnepligt – herunder et 9 måneders mislykket forsøg på at blive pilot. Situationen førte til at jeg sammen med Ellen – vi var nygifte - efterfølgende bestod udtagelsen til et ½ års gymnastikrejse med Flensted-Jensens ”Danish Gym Team nr. 11” i USA, Canada og Bahamas – datidens Verdenshold.


Jeg var ved hjemkomsten fra denne oplevelse 21. år og nu fulgte job som efterskolelærer, læreruddannelse fra Nr. Nissum, 1 år på Danmarks Højskole for Legemsøvelser i København, og endelig ansættelse på Gymnastikhøjskolen i Ollerup hvor vi havde 8 fantastiske år som højskolelærere. Her blev vores 3 børn født og fik deres barndom.


Vi var kollegaer med Tage Elkjær på Ollerup. Tage havde fået opgaven som ny forstander på den kommende Nordjyllands Idrætshøjskole i Brønderslev om at være med til at bygge skolen op fra græsmark og træer til en moderne ny Idrætshøjskole, så den kunne starte august 1986. Tage tilbød Ellen og jeg at være med i dette forløb, vi tog en hurtig beslutning og valgte at være med i så fald hel fra starten, inden byggeriet var gået i gang – så vi rejste mod Brønderslev allerede i juli 1985, vi var spændte til bristepunktet.


1985 – 2002 Nordjyllands Idrætshøjskole


Vi havde købt et hus i Asgård, her flyttede vi ind med vores 3 små børn fra 2 – 8 år. Jeg havde fået et midlertidigt års job på Hedegaards skolen, hvor Uffe Sørensen var skoleinspektør, indtil jeg det næste år kunne starte som ansat på NIH. Ellen skulle tage sig af familien og få den nye tilværelse til at fungere på hjemmefronten.


En bestyrelse med kommunaldirektøren Erik Kroer i spidsen, en meget aktiv Støttekreds som i en række år havde arbejdet med pengeindsamling til opbygning af Nordjyllands Idrætshøjskole og så den nu ansatte nye forstander Tage Elkjær, der havde en god portion erfaring på en lang række af områder. Herudover var der rigtig mange personer som støttede op om det store projekt – på dette tidspunkt var det afklaret at NIH skulle placeres på den ledige Rådhusgrund næsten midt i byen, da kommunen havde besluttet at udvide eksisterende Rådhus i stedet for at bygge nyt. Det forberedende arbejde for højskoleprojektet havde i virkeligheden stået på siden start 80erne.


En ret fast rutine blev sat op for mit vedkommende, mange eftermiddage efter skoletid, var der møde hos Tage Elkjær, som havde købt Nørregade 64 overfor Hedelund. Han var jo i gang med fuld fart hele dagen. Jeg var meget med i et udvalg omkring undervisningsplaner, PR arbejdet med at gøre omverdenen opmærksom på at en ny Idrætshøjskole var på vej, få taget billeder som skulle vise en færdig og aktiv skole selvom byggeriet knap var sat i gang, kontakt til Støttekredsen og de aktiviteter de havde sat op bl.a. til Brønderslev marked hvor vi solgte honninghjerter. Vi var jo meget opmærksomme på at elever måtte rekrutteres fra hele landet for at få huset fyldt med 98 elever, ofte ville lokale unge jo søge lidt væk fra området for at komme på højskole, så det krævede en stor indsats for at komme ud over hele Danmark.


Når det gav mening, var jeg også med til nogle af de rigtig mange byggemøder som blev afholdt for hele tiden at være obs på de mange detaljer, som skulle være på plads. I løbet af året skulle en lang række af ansættelser også finde sted til praktisk område, køkken og lærerstab. Op mod 350 søgte de gode jobs og det krævede en målrettet indsats at få et godt team etableret, som var indstillet på de værdier der er ved dette særlige job på en Højskole. Det lykkedes rigtig godt og det var en spændende opgave at være med til under Tages ledelse. Kun et par gange var der ansatte som fortrød ansættelsen og meldte fra igen. Der var nogle fra lokalområdet, men også mange fra resten af Danmark, så en rigtig bred flok med mange kompetencer.


Skolen startet op som en ny og moderne skole, med idrætslige linjefag i de klassiske idrætsgrene: Rytmisk og spring gymnastik, håndbold, fodbold, badminton, volleyball. Herudover var der en lang række af valgfag, kreative såvel som idrætslige.


Højskolefundamentet med foredrag, sang, samfundsdebat og fællesarrangementer blev prioriteret højt og skolen satsede først og fremmest på lange kurser, 4 – 5 og 9 måneder.


I forløbet i byggeåret kom der mange gæster som var interesseret i at følge med i arbejdet og høre om det fremadskridende arbejde, bl.a. andre kom Bjergsnæs Efterskole ved Viborg med alle medarbejdere og bestyrelse for at se NIH, da de på samme tid var i gang med deres etablering. Stort set var andre højskoler jo fyldt med knopskydninger overalt på deres bygninger, fordi de udnyttede gamle bygninger som de havde overtaget, NIH fremstod som et meget enkelt og flot projekt fordi skolen var tegnet som en ny helhed og blev bygget op som sådan. Jeg tror at det var ved skolens rejsegilde at vi stod i foredragssalen og netop havde hørt at Oluf palme var blevet myrdet i Stokholm, hvor Tage foreslog at vi måske skulle kalde foredragssalen for Palmesalen.


På et tidspunkt havde vi en lang række firmaer til at præsentere møbler og senge og andet lignende udstyr som skulle anvendes til skolen. Vi havde lejet Brønderslev Hallen og samlet alle de ansatte og frivillige på daværende tidspunkt til at komme med deres input til valg på disse områder. Både funktionalitet og pris var vigtige elementer, men generelt var alle valg foretaget på et rimeligt højt niveau rent kvalitetsmæssig.


I forårets periode blev der lavet sonderinger på mulige tjenesteboliger på skolens område. For vores vedkommende var vi meget interesseret i at bo så tæt på skolen som muligt, da vi var klar over at 3 små børn sammen med to fuldtidsstillinger på en ny højskole kunne blive en stor udfordring hvis afstanden var for lang.


Skolen havde ikke økonomi til at bygge i denne første periode, men de havde en mulig grund som kunne bruges. Forstanderboligen var placeret ud mod Nørregade og overfor kunne der være 3 grunde til andre medarbejdere. Planen var at vi sammen med Ib Møller + familie og Solvejg byggede vores 3 huse for egne penge på en lejet grund af skolen. Noget lignende havde man gjort på Gerlev Idrætshøjskole. Det var så planen at skolen kunne købe disse huse senere med statsgaranterede lån, så det blev en win win situation. Der blev brugt ret meget tid på at udforme den kontraktlige del af aftalen, de formelle papirer skulle jo også være i orden.


Vi byggede og blev rigtig glade for den centrale placering og vi overnattede første nat i huset lørdag den 17. oktober 1986, præcis den dag skolen blev indviet – en dag med mange gøremål. Skolen overtog de tre huse ca. 10 år senere. Til skolens opstart i august 86 var der fuld hus, hallen var knap færdig til brug, men vi var i gang. Vi havde elever og alle de mange forberedelser skulle stå sin prøve og vi skulle også finde fælles fodslav og forståelse medarbejdergrupperne imellem. Mange møder i medarbejderstaben, mange sommerfugle i maven, mange nye rutiner og meget lange dage for os alle, men vi nød det og vi følte at vi var med til noget stort, et nyt kapitel for os og for NIH.


Indvielsen oktober 1986


Selve indvielsen kom lidt senere på efteråret fredag den 17. oktober 1986 da hallen var færdigbygget. Det var et fantastisk flot sensommervejr og 3 – 4000 mennesker var mødt frem for at hylde Dronningen og dermed fejre indvielsen af NIH.

Dronningens besøg var noget som vi så frem til med stor spænding, sikkerhedstjek af skolen flere timer forud, et myldrende menneskehav ude foran hovedindgangen, Krone 1 der ankommer, en hel flok af PET-sikkerhedsfolk med et skarpt blik, overrækkelse af blomster til dronningen af Oluffa fra Færøerne, Tage Elkjær og Borgmester PN Jensen der fulgte hende til festsalen fyldt med inviterede – ca. 1000 i alt, Bertel Haarder som skulle repræsentere regering og folketinget med sin tale.


Jeg havde fået den store ære at være ordstyrer til hele indvielsesseancen og dermed fået den opgave at give ordet til de mange prominente talere – heriblandt Dronning Margrethe og undervisningsminister Bertel Haarder samt Tage Elkjær og Erik Kroer m.fl.


I sin tale sagde Dronning Margrethe: Det glæder mig at kunne indvi Danmarks 10. Idrætshøjskole. Her mødes unge fra hele landet. De mødes her i hjertet af Vendsyssel, i Brønderslev. – Gid mange frø vil spredes fra denne skole. Jeg håber at de ikke kun spredes i Danmark.


Bertel Haarder ønskede byen tillykke med den højskole de så længe havde ønsket sig. De første ideer opstod allerede i 1975 – det var også det år jeg for første gang blev valgt ind i folketinget – endda her fra kredsen, sagde Betel Haarder og varslede i øvrigt at tilskud fremover til høj- og efterskoler ville blive givet som bloktilskud.


Efterfølgende var der en lille samling i opholdsstuen sammen med Dronningen, der også senere fik en mulighed for at se et par værelser inden hun tog afsked fra Skolen.


Lørdag var der åbent hus om eftermiddagen for alle interesserede og det blev et sandt tilløbsstykke hvor man skønnede at 6 – 7000 forsøgte at få et billede af skolen og dens indretning.


Lørdag aften var der underholdning og fest i Brønderslev Hallen for interesserede. Ca. 600 mennesker var mødt op og fyldte rammerne ud. Eleverne fra NIH havde sammensat et program med en slags ”skygge idræt” med musik og bevægelse hvor alle deltog, de havde ikke bolde, ketcherne eller mål sat op, men viste på en flot måde hvad idræt kan bestå af. Eliteholdene fra Ollerup viste hvor langt man kan nå med megen træning i den gymnastiske genre, kørestoledansere fra Skive optrådte og så en lille revy som medarbejderne havde sammensat og øvet på i nogen tid, det var højskolelærer Dagny Rytz som havde skrevet teksten.


Revyen var et forsøg på at lave lidt sjov med selve indvielsen og de prominente personligheder som var til stede. Under selve indvielsen fredag havde Ellen siddet på første række og minutiøst tegnet dronningens påklædning af på hendes skriveblok. Straks efter havde hun taget bilen til Aalborg og købt de nødvendige tekstiler og så lavet en nøjagtig kopi af påklædningen, fundet højhælede sko og hat som var magen til dronningens. Jeg fik fornøjelsen af lørdag aften at spille rollen som Dronning i højhælede sko og en god cigaret af det mærke som Dronningen brugte, en af elementerne var en telefonsamtale mellem Tage Elkjær og Dronningen og Pris Henrik. Det hele vakte stor fornøjelse og morskab.


Efterfølgende spille Hoop op til dans og en rigtig fest var på vej, det blev uforglemmelige dage, som sluttede med et løbearrangement søndag.


I 1951 havde Brønderslev det første kongelige besøg med Kong Frederik og Dronning Ingrid som besøgte Peder Nielsens Beslagfabrik.


I 1986 som beskrevet besøg af regentparret ved Indvielsen af NIH.


I 2011 kom det 3. besøg i anledning af 90-års købstadsjubilæum + 25-års jubilæum for NIH. Dette arrangement kommer jeg tilbage til.


NIH etablerer sig


I de følgende år havde NIH fuldt hus på 98 elever, vi arbejdede os ind i en rytme med skoledrift og arbejdsrutiner for alle medarbejdergrupper. Det var hvert år spændende at følge den tilmelding der var til de forskellige linjer og se hvordan det kunne skifte fra år til år. Vi etablerede skiture i Hemsedal / Idra Fjeld i januar/februar og mere alsidig friluftsturer i september/oktober bl.a. i Sverige.


Vi etablerede elitehold for tidligere elever på de to gymnastiklinjer og kunne med en række weekendsamlinger sætte et program sammen så vi kunne deltage i DGI’s repræsentationsholdsstævner og derudover tilbyde udenlandsrejser til bl.a. Færøerne og Thailand.


1. udbygning på NIH


I maj 1993 kunne skolen igen holde en indvielse, Bevægelsessal med springgrav, undervisningslokale og klublokale, ny elevfløj og opholdsstue til 22 elever og endelig en udvidelse af køkken og spisesal. Det gav en super gode faciliteter og mulighed for at øge elevflokken og dermed den økonomiske situation.


Brønderslev Gymnastikforening / DGI


Fra 1985 – 2001 var jeg og hele familien frivillig engageret i Brønderslev Gymnastikforening som gymnaster instruktør og/eller som bestyrelsesmedlem.


Det var en periode med god optimisme og fremgang. På den ene side fik vi nye faciliteter som vi kunne benytte på NIH og samtidig var der en tilgang af instruktører, det kunne være ansatte på Højskolen og det kunne også være elever som havde overskud til at dyrke deres interesse med mindre jobs eller hjælperoller på gymnastikholdene. Det blev ekstra forstærket af at NIH i sommeren 1993 hvor vi blev udstyret med en springgrav i den nye bevægelsessal.


Jeg var meget optaget af den positive udvikling som specielt drengegymnastikken havde været inde i og fik i 1992 3 måneders orlov på NIH for at skrive en undervisningsbog om netop drengegymnastik i et samarbejde med DDGU og DDSG&I. Bogen kunne selvfølgelig uden problemer også bruges af pigeholdene eller blandede hold, blot var det et bevidst forsøg på at henvende os mere direkte til den del af børnenes drengeinstinkt for fart over feltet, bruge flere kræfter, stå mindre i kø og gøre opvarmningen mere rationel og træningsrelevant.


Perioden gav god fremgang i antallet af hold og antallet af medlemmer, så medlemstallet rundede 1500 i perioden. Jeg påtog mig opgaven som formand fra 1999 – 2001, hvor jeg måtte stoppe pga. nyt job


DGI (Danske Gymnastik & Idrætsforeninger) blev dannet ved en folkelig sammenslutning af DDGU og DDSG&I i november 1992 med en samlet medlemsskare på 1,5 mio. medlemmer på landsplan. I hele perioden fra januar 1993 til 2001 var jeg engageret på landsplan i DGI’s Gymnastikudvalg med flere forskellige formandskaber af underudvalg.


Det drejede sig bl.a. om Verdensholdsudvalget, som jeg stod i spidsen for fra august 1995. Det betød at jeg var til møde i København 1 – 2 gange om ugen med fly fra Aalborg til Kastrup.


DGI Verdensholdet


Hvad er DGI Verdenshold i dag? Det er landets 28 dygtigste gymnaster, som sammen med et lederteam på 5 rejser jorden rundt og besøger 12 – 22 lande for at vise dansk gymnastik og dans sat op som et stort og fuldendt show på 1½ times varighed. Turneen varer et helt år, først med 2 måneders forberedelse og dernæst 10 måners rejse med shows m.m. Ud over shows laver holdet også workshops på skoler og universiteter og lever op til budskabet om mere aktivitet og et sundere liv for alle.


I året forud for dette rejsesår med holdet, arbejder 3 – 5 personer i Verdensholdets administration et helt år på at planlægge disse mange landebesøg, så hele årsprogrammet med udtagelse, træning og forberedelse, flybilletter, landebesøg, shows og workshops, redskabstransport, overnatninger, bespisning og transport af holdet fra sted til sted kommer til at fungerer.

Et nyt Verdenshold rejser hvert andet år – administrationen arbejder fortløbende. Lige nu er hold nummer 13 på vej verden rundt i en besværlig Corona tid, første hold var i 1993-94. Det koster ca. 30 mio kr. pr. hold, hver gymnast betaler ca. 35.000 kr.


22 år i spidsen for DGI Verdensholdet


Fra 1995 – 2000 sad jeg som formand for DGI’s udvalg for Verdensholdet, som bestod af frivillige. Jeg havde somsådan det overordnede ansvar for hold 2 + 3. Jeg var jo stadig fuldtidsansat på NIH og måtte på den måde fordele opgaver til mange frivillige, men også ansætte personer til at udføre en lang række af opgaver, bl.a. en teammanager, som skulle forberede og aftale de mange landebesøg ude i verden, men også det lederteam på 3 personer som skulle gennemføre rejsen og de mange landeaftaler med opvisninger og workshops og derudover rejse rundt med holdet fra land til land.


I 2000 fik jeg orlov fra NIH i 2 år for at sige ja til en lønnet 2 års periode med Verdensholdet til både at planlægge turen for hold 4 og i næste fase at rejse rundt med holdet og afvikle det planlagte program. Det var en kæmpe udfordring, men også en vild spændende opgave, hvor jeg var på farten i 2 år og besøg i 25 forskellige lande. Det år man som teammanager er afsted med holdet i et helt år, 14 kvinder og 14 mænd samt 2 instruktører, giver en hel særlig samhørighed og fælles evne til at løse de mange udfordringer som popper op igen og igen. Hold 4 sluttede ved Landsstævnet på Bornholm 2002. Efter turen opløses gruppen og et helt nyt hold skal udtages/ansættes til næste hold 5.


Jeg fik af DGI tilbudt endnu en periode på 2 år med det næste hold. Det voldsomme afsavn med familien betød at jeg i stedet forhandlede en ny

løsning på plads, hvor jeg fast ansat fortsat skulle stå i spidsen for al planlægning, men ikke selv skulle rejse med som teammanager sammen med holdet. Det ville fortsat byde på mange planlægningsrejser, men ikke den lange periode på 10 måneder væk fra familien.


Jeg tog dermed også den svære beslutning at jeg i 2002 måtte sige mit job som højskolelærer op på NIH. En meget spændende periode var slut og en ny lige så spændende kunne fortsætte, efter at jeg jo i allerede 5 år havde arbejdet mig ind i disse opgaver.


Verdensholdet fik nu dobbelt kontor, jeg sad her på Mimersvej i Brønderslev – når jeg ikke rejste - og min sekretær Hanne sad i DGI Hovedkontor i Vingsted ved Vejle og det var også her mange af møderne med alle tilknyttede blev holdt. Heldigvis var de moderne kommunikationsmuligheder meget veludviklet efterhånden og det kom jo også til gavn når jeg på mine planlægningsrejser skulle kommunikere med øvrige involverede ude eller hjemme. På den måde lykkedes det på fornuftig vis at køre videre med DGI Verdensholdet for hold 5 + 6 + 7.(Fra 2003 – 2009).


Det lykkedes i 2007 at få en meget vigtig hovedsponsor på banen i form af en 5 års kontrakt med Vestas – den blev siden forlænget til 10 år og gav os samlet en tocifret million beløb i perioden, samtidig fik vi en meget stor donation fra Nordea Fonden på 1,8 mio. Vi havde også en række andre mindre sponsorater ud over at DGI fast støttede holdet.


Det gav alt i alt muligheden for at udvikle DGI Verdensholdet på en række områder. Vi fik ansat flere i administrationen, vi fik udvidet lederteamet fra 3 – 5 personer, således at vi havde en fysioterapeut + en kommunikationsperson med på hele rejsen. Desuden benyttede vi efterfølgende professionelle Cargo virksomheder til vores redskabstransport og indkøbte 2 sæt ens udstyr, så vi havde nemmere ved at tilgodese leveringen til næste landebesøg.


Jeg blev stadig boende i Brønderslev, men måtte indse at jeg oftere skulle tage turen til Vingsted ved Vejle for at få det større kontorhold til at fungere.


Hold 8 + 9 + 10 + 11 (fra 2010 – 2017), fulgte efter med de nye tiltag og bemandinger. Jeg meddelte DGI at jeg gerne ville stoppe som 67-årig i 2017 efter Landsstævnet i Aalborg hvor hold 11 gennemførte deres sidste show. I Aalborg formåede vi at invitere DGI Verdensholdets udenlandske kontaktpersoner og mere end 30 personer fra hele verden dukkede op og deltog i de 4 dage med Landsstævne.


Gennem årene har de mange planlægningsrejser og rejser med holdet udfordret os og ikke mindst givet os højdepunkter som har været helt ud over det sædvanlig.


Jeg var på besøg i New Delhi hos holdet 3 uger efter Muhamedkrisens udbrud, vi stod alle foran den moske hvor de havde afbrændt det danske flag for meget kort tid siden, vi var stille og meget opmærksomme på alle signaler omkring os. Gymnasterne tog deres t-shirts af og vendte dem med vrangen ud for at skjule Dannebrog. Det har jo i alle årene været holdets stolthed at kunne præsentere Danmark ude i verden, vi har altid mødt forståelse og begejstring hvor vi kom frem og nu måtte vi skjule vores sande identitet, den var svær at sluge. Jeg hørte at nogle af holdet blev spurgt af lokale om hvor vi kom fra, svaret var undvigende, vi er fra Sverige. Det var næsten ikke til at klare for holdet i disse dage.


I Argentina var vi udsat for at toldmyndighederne i lufthavnen, som skulle tolddeklarere vores udstyr med redskaber og lydanlæg til alle opvisninger ikke var til sinds at hjælpe os uden særlige gaver fra vores side. Forhandlingerne gik helt i hårdknude og selvom både ambassade, cargo firmaet, vore værter og udenrigsministeriet var involveret, så kunne det ikke lykkes. Det betød 4 uger i Argentina, Chile og Uruguay uden udstyr og lydanlæg til alle shows. Jeg må bare takke holdet for en utrolig indsats for at vi alligevel kunne vise noget i denne periode og at de i den grad løftede sig selv op i håret.

Vore opvisninger i Tyskland til deres DTB Turnfester hvert 4. år – svarer til Landsstævner blot med 100.000 deltagere hver gang – har været højdepunkter hver gang. Vi har fået os et navn i Tyskland som vi virkelig nyder godt af i forhold til vore shows og selve det at være med som særlig inviterede og så ovenikøbet med god betaling for det hele. Sidst lavede vi vores opvisning i det nyrenoverede OL stadion i Berlin for 60.000 tilskuere og Angela Merkels tilstedværelse.


Landsstævnerne i Danmark er unikke for holdet – her slutter holdene af med deres sidste opvisning foran alle deres familier og bekendte og fans. I Silkeborg i 1998 var der på Silkeborg Landsstævnestadion over 65000 tilskuere, det er i sådanne øjeblikke, at alt går op i en højere enhed.


De sidste 3 hold har ligeledes givet opvisning i Operaen i København med fulde huse og første gang med kongeligt besøg af Kronprinsen. Personalet i Operaen fortalte os med stor lykkefølelse at det gav så meget nyt til Operaen at de fik så mange nye tilskuere ind i huset, der kom med en hel ny begejstring og spontanitet de slet ikke så ved de klassiske Operaer. For gymnasterne var det uden overdrivelse noget af det allerstørste.

Verdensholdet har haft stor succes, besøgt over 65 lande gennem årene og mere end 440 gymnaster og ledere har haft mulighed for at rejse med de 13 hold. Holdet har optrådt på de største scener både i udlandet og i Danmark og millioner af tilskuere har set holdet og mange tusinder har kunnet opleve workshops og danske instruktører give et bud på bevægelse, samvær og udfordringer til gavn for sundheden. Danmark kan noget helt særligt på foreningsområdet, måden vi opbygger tilbuddene på, den tilskud staten er parat til at give, den bredde som målgrupperne har for de mange tilbud, vi kan alle være med – det findes stort set ikke noget andet sted i verden.


Kongeligt besøg igen på NIH


I 2011 blev jeg kontaktet af NIH som havde en forespørgsel om en evt. medvirken af DGI Verdensholdet i forbindelse med Brønderslevs 90-års købstadsjubilæum og NIH’s 25-års jubilæum. Ud over regentparrets besøg forskellige steder i Brønderslev by skulle regentparret også forbi NIH. Her var der indlagt en kort pause og efterfølgende en frokost for inviterede i bevægelsessalen.


Jeg var så heldig at jeg ved den lejlighed sad til bords sammen med Dronningen, bl.a. sammen med Marianne Nellemann, som var støttekredsens formand. Ved fælles hjælp og en snakkesalig Dronning fik vi en rigtig god stund og fin samtale med Dronningen under frokosten. Bagefter skulle regentparret underholdes af DGI Verdensholdet i den store idrætshal. Det var et lukket arrangement, der blev bygget et meget flot podie, hvor regentparret kunne sidde på skolens bedste stole og følge showet og ca. 300 involverede i besøget var også inviteret. Verdenholdet medbragte hele det store udstyr med dragter, lys, lyd og redskaber og gav regentparret et meget flot show arrangeret til deres besøg i Brønderslev. Under de store springseancer var gymnasterne så tæt på podiet at suset kom helt ind under huden.


Regentparret har ved flere lejligheder set Verdensholdet og bl.a. i sin tid inviteret holdet med til Sydafrika som Dronningens officielle underholdningsindslag, da regentparret og kronprinsen var på statsbesøg hos den nyudnævnte præsident Nelson Mandela 1995 i Sydafrika. Jeg var selv med på denne tur til Sydafrika, som varede en uge. Vi fløj derned sammen med de kongelige og mange erhvervsfolk fra Danmark, det var en kæmpeoplevelse for os og hele holdet dengang.


Lige nu er hold 13 på vej rundt i Danmark, Ellen og jeg er inviteret til at se dem i Vejle her i oktober – det glæder vi os rigtig meget til. Vi bor stadig her på Mimersvej i Brønderslev.

Han blev kaldt ”Byggekongen” i sin hjemby


Tømrer og snedkermester Olfert Brandborg Larsen, Brønderslev

f.1917 d. 1997


27.03.1997 blev Olfert Brandborg Larsen 80 år. Han blev kaldt ”Brønderslevs byggekonge”


I 1993 kunne han fejre 50 år ”Med hammer og søm”. Han har opført et par tusinde bygninger i løbet af de 50 år.


Olfert var medlem af Brønderslev Borgerlige Skytteforening og altid trofast deltager i den årlige fugleskydning.


Han var medlem af Odd Fellow Logen, Richard Marley i Brønderslev


Han var en dygtig og respekteret håndværker og var vellidt overalt.


Et af de største byggerier han medvirkede i var sygehuset i Hjørring og største enkelkunde var Boligforeningen PM, Brønderslev.

Vendsyssel du vaekker dremmen
I hver tos og i hver lommel
siger livet det er her

og det er det hele vaerd

ver sa den som du nu kunne
prov du blot om du kan bunde
her i blestens favnetag
Vendsyssel, en vigen dag.

Tiest suser vestenvinden
rammer dig sa frisk pa kinden
jo, til tider nok lidt strengt
som var du et instrument

der sku” marke verdens vealde
magten som sa tit vil gzlde
Syng blot med pa landets sang:
Her er dagen lys og lang.

Gennem somre som forsvinder
over vintrene som binder

os sa alt for leenge ned

merke som en evighed
Laengslen rykker nu i landet:
Der ma veare noget andet
staedigt kalder vi pa var
Kulden er sa lang og hard.

Se s over dsens bringe
svinger forar hejt sin vinge
Klit i vest og mark i st
Alting vagner. Os til trost
Kilder pipler, bakke springer
Se, den fugleflok, der svinger
sig som belger imod sol
Himlen bla som martsviol.

Ja, nu rader sendenvinden
stryger mildt og nert pa kinden
og forteeller den er naer
Forarsvinden har dig kar

Rask det gir mod sol og sommer
Mzrk, nar keerligheden kommer
springende med blomst og blad
og de kys der gor dig glad.

Vendsyssel, mit sted i verden
Du er med i al min feerden
nynner dine toner ind
synger, flgjter, i mit sind
Vendsyssel, alt det du ville
vare sol og blast og kilde
du vil altid baere med

liv og varme, kerlighed.

